ทองคำปิดบวก 4.6 ดอลล์
สัญญาทองคำตลาดนิวยอร์กปิดบวกเป็นการปรับตัวขึ้นติดต่อกัน 3 วัน นักลงทุนยังคงเข้าซื้อทองคำเพื่อหลีกเลี่ยง วิกฤติหนี้สหรัฐ
27 ก.ค. 2554

สัญญาทองคำตลาดนิวยอร์กปิดบวกเป็นการปรับตัวขึ้นติดต่อกัน 3 วัน นักลงทุนยังคงเข้าซื้อทองคำเพื่อหลีกเลี่ยง วิกฤติหนี้สหรัฐ
สัญญาทองคำตลาด COMEX (Commodity Exchange) ส่งมอบเดือนส.ค.ปิดบวก 4.6 ดอลลาร์ หรือ 0.3% แตะที่ 1,616.8 ดอลลาร์/ออนซ์ หลังจากเคลื่อนตัวในช่วง 1,607.80-1,619.00 ดอลลาร์
สัญญาโลหะเงินส่งมอบเดือนก.ย.เพิ่มขึ้น 33.7 เซนต์ ปิดที่ 40.698 ดอลลาร์/ออนซ์ และสัญญาโลหะทองแดงส่งมอบเดือนก.ย.เพิ่มขึ้น 7.15 เซนต์ ปิดที่ 4.4780 ดอลลาร์/ปอนด์
สัญญาพลาตินัมส่งมอบเดือนต.ค.พุ่งขึ้น 13.20 ดอลลาร์ ปิดที่ 1,807.20 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 27.10 ดอลลาร์ ปิดที่ 836.10 ดอลลาร์/ออนซ์
ความคิดเห็นของนักวิเคราะห์ในตลาดทองคำนิวยอร์ก ระบุว่า นักลงทุนยังคงเดินหน้าซื้อทองคำเนื่องจากประเด็นการปรับเพิ่มเพดานหนี้ของรัฐบาลกลางสหรัฐยังไม่มีความคืบหน้าในช่วงหลายวันที่ผ่านมา ซึ่งสถานการณ์ดังกล่าวทำให้นักลงทุนเทขายหุ้นและย้ายฐานการลงทุนเข้ามาในตลาดทองคำ
ประธานาธิบดีบารัค โอบามาแห่งสหรัฐ และนายจอห์น โบห์เนอร์ ประธานสภาผู้แทนราษฎรสหรัฐ ไม่สามารถตกลงกันได้เรื่องการปรับเพิ่มเพดานหนี้ตั้งแต่วันจันทร์ ซึ่งหากผู้นำสภาคองเกรสและรัฐบาลสหรัฐยังไม่สามารถตกลงกันได้ภายในวันที่ 2 ส.ค.นี้ ก็อาจทำให้สหรัฐต้องเผชิญกับการผิดนัดชำระหนี้ โดยปัจจุบันเพดานหนี้ของสหรัฐยืนอยู่ที่ระดับ 14.29 ล้านล้านดอลลาร์